Χρήστος Μάστορας

Ο Χρήστος Μάστορας (Βοδίνο Δερόπολης, 14 Νοεμβρίου 1986) είναι Έλληνας τραγουδιστής και κεντρικός ερμηνευτής του μουσικού συγκροτήματος ΜΕΛΙSSES.

 Τα πρώτα βήματα 
Γεννήθηκε στο μειονοτικό χωριό Βοδίνο, ένα από τα ελληνοκατοικούμενα βορειοηπειρωτικά χωριά της Αλβανίας και ήρθε στην Ελλάδα με τους γονείς του Άλφρεντ και Ντονικα σε ηλικία 3,5 ετών.

Η οικογένεια του εγκαταστάθηκε στο Κουκάκι Αθηνών, όπου ο ίδιος πήγε σχολείο, αλλά και έκανε τα πρώτα του μουσικά βήματα. Στο Δημοτικό δημιούργησε με δύο φίλους του ένα γκρουπ, γράφοντας και ερμηνεύοντας στίχους πάνω στους έτοιμους ρυθμούς ενός αρμόνιου του πατέρα του. Παράλληλα, ξεκίνησε μαθήματα κιθάρας.

Ενώ φοιτούσε ακόμα στο Γυμνάσιο, άρχισε να ασχολείται περισσότερο με την μουσική, ηχογραφώντας σε κασέτες τραγούδια των Πυξ Λαξ και έχοντας ως έμπνευση τον τραγουδιστή των Metallica, της αγαπημένης του μπάντας.

Από την κλασική κιθάρα, πέρασε στην ηλεκτρική και άρχισε να ηχογραφεί σε υπολογιστή, δημιουργώντας δικά του τραγούδια. Στο Λύκειο έφτιαξε την πρώτη του μπάντα, τους True Illusion και έγραψε τα πρώτα του κομμάτια, ενώ σύντομα άρχισε να κάνει ζωντανές εμφανίσεις σε μουσικές σκηνές.

Ο Μάιος του 2008 στάθηκε κομβικός στη ζωή του, καθώς δημιουργήθηκε το συγκρότημα MΕΛΙSSES, που εξελίχθηκε σε ένα από τα πιο επιτυχημένα συγκροτήματα της ελληνικής δισκογραφίας.

 Οι MEΛISSES 
Το συγκρότημα δημιουργήθηκε με τον Χρήστο Μάστορα στο τραγούδι, τον Θάνο Λαΐτσα στην κιθάρα, τον Κώστα Μαυρογένη στο μπάσο, τον Παντελή Κυραμαργιό στα πλήκτρα και τον Ιάκωβο Σαμψάκη στα ντραμς. Η σημερινή σύνθεση προέκυψε μετά τις αποχωρήσεις του Ιάκωβου Σαμψάκη (2015) και του Παντελή Κυραμαργιού (2017).

Το όνομα ΜΕΛΙSSES προέκυψε από ένα τυχαίο γεγονός, που αποδείχθηκε καρμικό. «Ήμασταν όλα τα μέλη του γκρουπ στο Θησείο και πίναμε ρακόμελα. Κάποια στιγμή, περνάει ένας τύπος και φωνάζει "εδώ τα καλύτερα μέλια, από τις καλύτερες μέλισσες!" Ένας από εμάς τσίμπησε την ατάκα κι έριξε την ιδέα στο τραπέζι να βγάλουμε το συγκρότημα Μέλισσες», έχει διηγηθεί σε συνέντευξή του ο Χρήστος Μάστορας.

Έκαναν το δισκογραφικό τους ντεμπούτο με το «Κρυφά», που παρέμεινε στο τοπ 10 του ελληνικού ραδιοφώνου για 3 μήνες, ενώ τον Μάρτιο του 2010 κυκλοφόρησε το πρώτο τους άλμπουμ, με τίτλο «Μυστικό».

Μέχρι και σήμερα, έχουν 16 διαμαντένια, τετραπλά, διπλά και μονά πλατινένια και χρυσά ψηφιακά σινγκλ, ένα χρυσό δίσκο, 12 τραγούδια τους έχουν μπει στο τοπ 10 του ραδιοφωνικού τσαρτ και 5 σινγκλ τους έχουν παραμείνει περισσότερες από 70 εβδομάδες στο νούμερο 1 του air play. Παράλληλα, μετρούν περισσότερες από 600 εκατομμύρια προβολές στο YouTube και 100 εκατομμύρια στριμ στο Spotify, έχουν αποσπάσει 23 μουσικά βραβεία Mad VMA εκ των οποίων 10 φορές αυτό για το Καλύτερο Συγκρότημα, έχουν κάνει πάνω από 1.500 ζωντανές εμφανίσεις και έχουν συνεργαστεί με περισσότερους από 30 καλλιτέχνες από όλα τα είδη μουσικής.

 Οι σόλο επιτυχίες 
Εκτός από τα δεκάδες επιτυχίες με τις MEΛΙSSES, ο Χρήστος Μάστορας έχει κυκλοφορήσει και σόλο κομμάτια, που έγιναν μεγάλες επιτυχίες.

Το «Δεν Έχω Ιδέα» έγινε πλατινένιο σε ψηφιακές πωλήσεις, ήταν το no1 τραγούδι στην ετήσια λίστα με τις περισσότερες ραδιοφωνικές μεταδόσεις του 2019 (επίσημο IFPI τοπ 200 αίρπλεϊ τσαρτ από την MediaInspector) και επί σειρά εβδομάδων ήταν πρώτο τρεντ στο YouTube, όπου το βίντεο κλιπ μετρά, αυτή τη στιγμή, πάνω από 16 εκατομμύρια προβολές.

Το ντουέτο «Ένα Λεπτό» με τον Δημήτρη Μπάση, ένα σινγκλ που έγινε χρυσό, έφτασε στο νούμερο 2 της ετήσιας λίστας με τις περισσότερες ραδιοφωνικές μεταδόσεις το 2020, ενώ παράλληλα κυριάρχησε και στο YouTube, όπου έγινε νούμερο 1 τρεντ και το βίντεο κλιπ του έχει πάνω από 12,9 εκατομμύρια προβολές.

Μία ακόμα επιτυχημένη του συνεργασία είναι το ντουέτο «Let Me Be» με την παγκοσμίου φήμης Ρίτα Γουίλσον. Το αγγλόφωνο ερωτικό τραγούδι γράφτηκε από τους ίδιους μέσω Skype και παρουσιάστηκε για πρώτη φορά ζωντανά, στη σολντ άουτ συναυλία της Γουίλσον στο «Summer Nostos Festival» (2019, Ίδρυμα Σταύρος Νιάρχος) όπου η ίδια προσκάλεσε τον Χρήστο Μάστορα να ανέβει στη σκηνή και να τραγουδήσουν μαζί.

Επίσης, έχει συνεργαστεί δισκογραφικά με τον Γιώργο Νταλάρα, στο «Οι Ελεύθεροι Κι Ωραίοι & Αν Υπάρχει Λόγος», που περιλαμβάνεται στο άλμπουμ του Γιώργου Νταλάρα «Μουσικά γενέθλια – Duets» που ηχογραφήθηκε στο Ηρώδειο (2019).

Μαζί με τον Φίλιππο Πλιάτσικα έχει ερμηνεύσει το «Να Με Θυμηθείς», στο άλμπουμ των Πυξ Λαξ «Μέσα Aπό Tις Φωνές Των Φίλων». Την ενορχήστρωση της διασκευής έκαναν οι ΜΕΛΙSSES, οι οποίοι έπαιξαν και ως μουσικοί.  

Το 2021 «μάγεψε» για ακόμα μία φορά με ένα σόλο επιτυχία, το «Αν», μία δυνατή και τρυφερή μπαλάντα που έγραψαν Arcade, η οποία έγινε πλατινένια σε ψηφιακές πωλήσεις, βρέθηκε αμέσως στις πρώτες θέσεις των τρεντ του YouTube και του ραδιοφωνικού αίρπλεϊ και ξεπέρασε σε λίγες ημέρες τις 1 εκατομμύριο προβολές στο YouTube.

Παράλληλα, έχει ερμηνεύσει το «Πιάσε Απ’ Το Χέρι Τη Ζωή (Ψυχής Κλωστή)», μία σύνθεση του Ηλία Μακρίδη που κυκλοφόρησε το 2017 και αποτέλεσε το τραγούδι των τίτλων της επιτυχημένης σειράς «Ήλιος» (2020, ΑΝΤ1), ενώ έχει συνεργαστεί με τους διεθνούς φήμης Έλληνες παραγωγούς Playmen, στα τραγούδια «Stand By Me Now» (2015) και «Silver Moon» (2020).

Επιπλέον, έχει συνεργαστεί και με την Χαρούλα Αλεξίου στο τραγούδι «Εσύ με ξέρεις πιο πολύ» σε ένα από τα πιο χαρακτηριστικά τραγούδια του άλμπουμ «Reworks» της Χαρούλας Αλεξίου το οποίο δημοσιεύτηκε στις 22 Νοεμβρίου του 2023.

Δίνοντας συνέχεια στα solo hits του, τον Νοέμβριο του 2024 κυκλοφόρησε το τραγούδι «Γυρισμός», το οποίο έγινε πλατινένιο, ενώ έφτασε στο no1 του ραδιοφωνικού airplay και των trends του YouTube.

Tον Φεβρουάριο του 2025 ο Χρήστος Μάστορας συνεργάστηκε με την Ελένη Φουρέιρα στο «Μπορώ Κι Εγώ», ένα ντουέτο στο πλαίσιο των κοινών τους εμφανίσεων στο «Έναστρον», το οποίο έγινε πλατινένιο σε ελάχιστο χρόνο και κατέκτησε το no1 των YouTube trends σε λιγότερο από 24 ώρες.

 Τηλεοπτική Παρουσία 
Το 2016 ήταν κριτής στο «Rising Star» (ANT1), όπου και αναδείχθηκε νικητής των κριτών καθώς την πρώτη θέση κέρδισε ο Γιάννης Ξανθόπουλος.

Το 2019 συμμετείχε ως κριτής στο «The X Factor» (Open), όπου κατέκτησε ξανά τη νίκη ανάμεσα στους κριτές, καθώς νικητής αναδείχθηκε ο Γιάννης Γρόσης.

Το 2022 έγινε ξανά κριτής στο «The X Factor», στο νέο κύκλο του προγράμματος στο Mega, όπου αναδείχθηκε νικητής στους κριτές, καθώς την πρώτη θέση πήρε η Κατερίνα Λαζαρίδου.

Το 2024 συμμετέχει ως κριτής στον νέο κύκλο του «The Voice» στον ΣΚΑΪ.

Επίσης, το 2018 παρουσίασε το Madwalk, την μεγάλη εκδήλωση μόδας και μουσικής, μαζί με την Μαίρη Συνατσάκη.

Παράλληλα, μαζί με τις MEΛΙSSES έχει εμφανιστεί σε τηλεοπτικές εκπομπές και σόου, στα οποία έβαλαν τη μοναδική υπογραφή τους. Μεταξύ αυτών είναι το «Σπίτι Με Το Mega», όπου παρουσίασαν μουσικές συμπράξεις – έκπληξη, το «Μουσικό Κουτί» (2021, ΕΡΤ) όπου ένωσε τη φωνή του με εκείνη της Άλκηστις Πρωτοψάλτη, καθώς και ο τελικός του «Just The 2 Of Us» (2022, Alpha), όπου ο Χρήστος Μάστορας έκανε ανεπανάληπτα ντουέτα με τον διεθνώς γνωστό Έλληνα παρουσιαστή Νίκο Αλιάγα.

Το 2025 εμφανίζεται στην μουσική εκπομπή του ΣΚΑΪ The Voice of Greece ως κριτής.

 Κινηματογράφος 
Το 2024 πρωταγωνίστησε στην ταινία «Υπάρχω» αφιερωμένη στη ζωή του Στέλιου Καζαντζίδη ενσαρκώνοντας τον ρόλο του τραγουδιστή. Η ταινία, σε σκηνοθεσία Γιώργου Τσεμπερόπουλου και σενάριο Κατερίνας Μπέη, βγήκε στις αίθουσες στις 19 Δεκεμβρίου 2024 και έγινε η 4η πιο εμπορική ελληνική ταινία όλων των εποχών, αλλά και η εμπορικότερη ελληνική ταινία της δεκαετίας.

 Κοινωνική Δράση 
Κοινωνικά ευαισθητοποιημένος και ενεργός πολίτης, έχει πάρει θέση σε ζητήματα της επικαιρότητας, έχοντας συναντηθεί ακόμα και με τον Έλληνα πρωθυπουργό για την επίλυσή τους.

Συγκεκριμένα, στις αρχές Νοεμβρίου 2021 έγινε δεκτός στο Μέγαρο Μαξίμου από τον Κυριάκο Μητσοτάκη για το ζήτημα της ασφάλισης χιλιάδων ομογενών από την Βόρειο Ήπειρο. Είχε προηγηθεί μία δημόσια επιστολή του Χρήστου Μάστορα προς την ελληνική κυβέρνηση, που «ανέβηκε» στα μέσα κοινωνικής δικτύωσής του, με την οποία ζητούσε την κατάργηση των ρυθμίσεων που είχαν ως αποτέλεσμα να αφαιρούνται επιδόματα και να περικόπτονται συντάξεις από περίπου 250.000 ομογενείς που ζουν στην Ελλάδα (Βορειοηπειρώτες, Ποντίους, παλιννοστούντες). Κατά τη συνάντηση, ο πρωθυπουργός δεσμεύτηκε να αρθεί η εν λόγω αδικία.

Επίσης, μαζί με τις MΕΛΙSSES έχουν κάνει πλήθος φιλανθρωπικών συναυλιών. Μεταξύ άλλων, το 2019 τραγούδησαν για τα 50 χρόνια της ΕΛΕΠΑΠ στο Μέγαρο Μουσικής Θεσσαλονίκης και τα έσοδα διατέθηκαν για τους σκοπούς του Ιδρύματος και το 2021 έδωσαν την ζωντανή διαδικτυακή συναυλία «ΜΕΛISSES for the dogs», τα έσοδα της οποίας διατέθησαν για δράσεις της Save A Greek Stray (SGS) για την προστασία των αδέσποτων. Επίσης, το 2020, εν μέσω της παγκόσμιας πανδημίας κορωνοϊού, οι ΜΕΛΙSSES κατέθεσαν το ποσό των 5.000 ευρώ, που θα δινόταν για το βίντεο κλιπ της επιτυχίας «Μισή Καρδιά», στον ειδικό λογαριασμό του ελληνικού Κράτους για την ενίσχυση των νοσοκομείων.

 Εξωτερικοί σύνδεσμοι 

 Επίσημη ιστοσελίδα 
 ΜΕΛΙSSES στο Panik Music
 Χρήστος Μάστορας στο Panik Music

 Παραπομπές 

Κατηγορία:Έλληνες τραγουδιστές
Κατηγορία:Έλληνες τραγουδιστές ποπ
Κατηγορία:Έλληνες μουσικοί
Κατηγορία:Βορειοηπειρώτες